Det amerikanske Formel 1-team Haas har fredag offentliggjort en aftale med danske Kevin Magnussen.

Ventetiden er forbi.

Den danske Formel 1-kører Kevin Magnussen har fredag sikret sin fremtid i motorsportens kongeklasse, da han har skrevet under på en aftale med det amerikanske Haas F1 Team. Det skriver holdet på sin hjemmeside, uden dog at offentliggøre kontraktens længde.

Udmeldingen kommer efter længere tids spekulationer, hvor danskeren i flere medier har været sat i forbindelse med det amerikanske hold, der kører sin første sæson i år.

- Det her er en fantastisk mulighed, og jeg glæder mig over at blive en del af Haas' Formel 1-team. Jeg stoler selvfølgelig på mine evner som Formel 1-kører, men jeg er også meget overbevist om, hvad Haas-teamet kan gøre i sin anden sæson og i sæsonerne derefter, siger Kevin Magnussen til teamets hjemmeside.

På Haas bliver Kevin Magnussen holdkammerat med den franske kører Romain Grosjean, der fik debut i det omrejsende motorsportscirkus i 2009.

- Fra vi begyndte at kigge efter kørere, har Kevin Magnussen hele tiden været på vores liste. Han har opnået meget på kort tid, og vi tror på, at han kan nå rigtig meget hos os, siger Haas-teamets grundlægger og formand Gene Haas.

Store udfordringer venter Haas og Kevin Magnussen

Haas F1 Team har i holdets første år haft en godkendt sæson, hvor det amerikanske hold har hentet 29 point inden sæsonens næstsidste løb. Til sammenligning har Kevin Magnussens nuværende hold, Renault, kun hentet otte.

Men det billede kan meget vel se helt anderledes ud i næste sæson. Grunden til Haas' succes i denne sæson skal, ifølge motorsportseksperter, findes i, at de som nyt hold har haft lov til at få hjælp til at bygge bilen fra Ferrari, der leverer motor og andre komponenter til Haas.

Når holdet går ind til sin anden sæson, er det ikke længere tilladt at modtage hjælp, og de skal derfor selv stå for at samle bilen, hvilket historisk set er en stor udfordring.

TV 2 SPORT's motorsportsreporter Jacob Hammerholt mener, at Kevin Magnussen falder til ro hos Haas.

- Der er ingen tvivl om, at Haas på papiret er et dårligere team end Renault, der har langt flere penge og midler. Haas kører næste år sin anden sæson i Formel 1, og det er, historisk set, en meget svær opgave, for det er ligesom her virkeligheden rammer for alvor, siger Jacob Hammmerholt, der er motorsportskommentator på TV 2 SPORT.

- Haas får en svær opgave, og det gør Kevin Magnussen også. Til gengæld tror jeg, at Kevin Magnussen kan få lidt mere ro på nu.

Afviste kontrakttilbud fra Renault

Nyhedsbureauet Reuters erfarede onsdag eftermiddag "fra en kilde tæt på forhandlingerne", at Magnussen havde afvist en etårig forlængelse af kontrakten hos Renault, fordi han hellere ville have en længere aftale hos Haas.

Jacob Hammerholt vurderer Kevin Magnussens muligheder og fremtid hos Haas.

Torsdag bekræftede Magnussen det så selv over for medierne:

Aftalen hos Renault fik Jolyon Palmer i stedet, da Renault valgte at forlænge hans kontrakt med et år.

- Jeg er helt oppe at køre over at skulle køre for Renault Sport i Formel 1 i endnu en sæson og kan ikke vente med at gengælde teamets tillid til mig på banen, siger Jolyon Palmer i pressemeddelelsen fra det franske team.

Renault-holdet benyttede også lejligheden til at takke Magnussen for indsatsen i den gule racer.

- Vi takker Kevin Magnussen for hans indsats i 2016. Han har gjort et godt arbejde for os i år. Vi ønsker ham alt godt i 2017 og frem, siger Renault Sport Racing Chairman, Jérôme Stoll.

Kevin Magnussen har stadig to løb tilbage for Renault. Det første kører han i denne weekend, når det brasilianske grandprix på Interlagos-banen løber af stablen.